Els equips sènior del Club Handbol Burjassot prossegueixen la seua lluita per l’ascens
2025-07-24

L’Handbol està pegant fort a Burjassot. Els resultats esportius del Club Handbol Burjassot estan, a poc a poc, mantenint-ho en el més alt de la graella i, no en va, l’equip masculí marxa capdavanter i invicte mentre que el femení està en segona posició.

Des que fa poc més d’un any va entrar la nova junta directiva del Club Handbol Burjassot, que va apostar per un handbol formatiu però de qualitat, el club burjassoter ha canviat el seu rumb i els resultats així ho testifiquen.

El curs passat es van començar a veure certes millores en equips de forma puntual però, sens dubte, el salt de qualitat ha vingut enguany, “veure jugar al sènior masculí es converteix en un espectacle que a més, va confirmat en les sis victòries de forma consecutiva que ha obtingut. Uns resultats que fan que l’objectiu “d’estar a dalt” siga una realitat des del principi i que la classificació mostre el gran treball que estan exercint José Vicente Juan i Juanjo Llorens”, tal com han assenyalat des del Club.

En la parcel·la femenina, la classificació mostra una segona plaça que, encara que ja de per si és satisfactòria, “ho és encara més quan s’observa que dels quatre partits disputats, tres l’eren contra rivals per l’ascens. Una derrota inicial vingué seguida de tres victòries consecutives i amb un desenvolupament que sembla millorar dia a dia gràcies als seus entrenadors Javi Navarro i Carlos Reñé”.

En la base, cert és que la majoria d’equips són molt generacionals sent la majoria de primer any i després d’un període d’adaptació, estan començant a mostrar els resultats que s’esperen.

Però no acaba ací la promoció de l’handbol a Burjassot, ja que des d’aquest curs, algun veïns de Burjassot han tornat a jugar en l’equip de “casa” i l’equip veterà ja ha obtingut la seua primera victòria en la seua jornada inaugural. Equip complet, lluitador i aguerrit però, sobretot, equip que té present el que és l’esport; una forma lúdica d’aprendre i desenvolupar-se com a persona.

Finalment, fins a les mares, “s’han pujat al carro” i han format un equip, acció que es veu des del club com una forma de formar a les famílies dels jugadors alhora que ho fan elles mateixes tant a nivell físic com a cognitiu.

Aquelles persones interessades a comprovar el gran treball i labor que desenvolupa el Club Bàsquet Burjassot, poden acudir a veure qualsevol dels seus partits els dissabtes a les 16:30 en el Pavelló Cobert Municipal o en el mateix Poliesportiu al final dels matins dels dissabtes.